E storia di Restaurant Brisas del Mar na Savaneta 

Brisas Del Mar Restaurant na Savaneta 
tabata un di e restaurantnan hopi frecuenta 
pa localnan y specialmente pa turistanan. E 
ta situa na un lugar cu tin e historia di mas 
interesante di Aruba, por ehempel: unda e 
prome habitantenan a toca tera; e prome 
commandeurnan y sede di gobernacion cu 
despues nan a yama e bahia 
Commandeursbaai; Savaneta como e prome 
capital di Aruba; Dr. George Hopkins cu e 
prome auto marca Metz; e sitio unda 
Spañonan tabata eherce nan cultura di 


aguinaldos y por ultimo hopi actividad comercial. 


Na aña 1727, e bahia 
Commaneursbaai, tabatin masha 
hopi trafico maritimo di Spañonan 
Europeonan y e ultimonan aki 
tabata yega den transito na 
Savaneta. Hasta tabatin piratanan 
Spaño cu tabata drenta 
clandestinamente pa horta 
bestianan y pa atrapa y bende e 
Europeonan como catibo cora den 
otro colonianan. Esaki a trece 
cune un revolucion entre e prome 
habitantenan cu te hasta nan 
tabata bringa riba cabai te den 





lama. Tin un caso lamentable unda cu e pirata Spaño, Balthasar Carrion, sabiendo 
cu Aruba tabata indefenso, ta probecha y drenta Commandeursbaai hopi biaha pa 


horta bestianan. 


Aruba. 





Riba un di su biahenan, el a laga mata e vice-commandante di 


Na aña 1836 e celebracion di Dera Gai, riba 
dia di San Juan, a cuminsa na e sitio aki. E 
Venezolanonan tabata bini di Coro den un 
boto di bela cu tabata carga e nomber San 
Carlos. E tabata uno di e tipo “briek” cu 
tabatin hopi bela. Nan tabata baha for di e 
boto di bela y subi un boto mas chikito cu su 
nomber San Carlos Chikito y mara na cas di 
Yaco Henriquez. Na Cayon, net pariba di 
Brisas del Mar, bou di e matanan di kwihi 
nan tabata bende rom y diferente otro 
articulonan. 


E prome persona cu a lanta Brisas del 
Mar Bar/Restaurant tabata Sr. Roque 
de Cuba cu actualmente ta biba na 
Savaneta 206-B y nunca por a pensa 
cu e lugar aki lo por a bira un parti 
asina importante den nos pais. 


Roque, despues cu el a termina su 
estudio basico na Savaneta, a bai 
traha na Stacion di Gasoline Essoville, 
y despues pa e Contratista 
MacNamara. Siguientemente, e cu su 
tata, Sr. Juan de Cuba y su ruman E 
Mario de Cuba a lanta un shop di Carpinte y tabata dedica tur nan tempo den 
trahamento di mesa di kwihi. E trabou aki no ta facil pero cu hopi dedicacion nan a 
sa di traha masha hopi mesa di kwihi y otro adorno pa cas y esakinan tabata hopi 
busca pa nos hendenan y tambe pa e turistanan. 





Na cuminsamento di aña 1970, Roque a sufri un accidente mientras e tabata traha 
riba auto cu lamentablemente el a perde un pia. Esaki a debilit'e cu e mester a 
busca algo otro pa haci pa por a sigi mantene su famia. Esaki a conduci cu el a 
dicidi di bai purba su suerte den un negoshi chikito. Asina el a acerca Sr. Frans 
Wever cu tabata doño di e cas na Savaneta 214-A pa huur esaki. E cas aki ta keda 
net panort di unda Brisas del Mar awor ta situa, y Roque a cuminsa cu un lugar di 
bende fruta, etc. cu a haya e nomber di Fruteria Mira Mar. E nomber a wordo 
sugeri pa su amigo Sr. Daniel Kock. Asina Roque tabata lora man, pero semper 
pensando riba algo mas grandi. 


Durante cu e tabata maneha Fruteria Mira Mar, el a acerca Sr. Chai Lacle, e tempo 
ey liga na e partido PPA, pa yude haya un pida tereno pega cu lama na parti zuid 
di caminda. Ora el a haya e tereno, el a cuminsa traha un edificio nobo. Roque a 
haya cooperacion y yudansa di hopi hende, por ehempel, tur e beamnan di hero for 
di un amigo Americano cu tabata hefe di un hotel na Boulevard. Su amigonan, 
Venancio de Mey, Cirio Angela (qepd); Mario de Cuba, y Ronny de Cuba (qepd) a 
yuda Roque incansablemente. 


Ora e edificio a bin cla tabata Daniel Kock cu atrobe ta duna Roque e nomber di 
Brisas del Mar Bar/Restaurant y fuera di esey el a traha e prome borchi y nomber 
pa e lugar tambe. Roque a scot un seccion parti pabou di e restaurant unda e por a 
sigi toch cu e fruteria. Hendenan cu a yude masha hopi pa maneha e nogoshi aki 
tabata Srs. Mario Franken y Betto Refunjol (tur dos qgepd)y pa no lubida su señora y 
famia. Asina Savaneta a bin cera conoci cu un establecimento nobo y decente 
banda di lama. 


Tur cos tabata andando bon te cu un dia pa motibo di su salud, Roque y su famia 
mester a bai establece na Hulanda. Esaki a pone cu el a huur e lugar cu Srs. Mirto 


Sa 


de Kort y Jati Rasmijn (qepd) na aña 1977. Mirto y Jati, ambos cu experiencia den 
Horeca y gastronomia a usa nan talento pa habri e bar y restaurant. Pero pa motibo 
di compromiso di otro trabou, un aña despues Mirto a dicidi di pasa e lugar 
completamente pa Jati kende a sigi maneha e negoshi te na aña 1979. 


Dia 4 di Juli 1979, Sr. Jose y su señora Lucia Rasmijn di Savaneta 335-A, a tuma e 
negoshi over cu un concepto nobo, esta enfatisando mas riba e restaurant door di 
ofrece na nos hendenan local y turistanan e oportunidad di por conoce di serca e 
gastronomia Arubano. Por ehempel, nos pisca fresco estilo Arubano cu su pan bati, 
cual por cierto a haci e lugar aki asina famoso mundialmente cu merecidamente a 
ricibi e reconocimento como e Restaurant cu Mas Sosten y Sobresali di Aña. Un 
lugar reconoci pa sirbi e mihor cuminda di lama, unda bo por sinta den un patio den 
aire libre gosando di nan Brisas Special y saboreando un dushi plato. Miles di 
turista cu ta bishita nos isla, cada biaha mester bin soborea e platonan fresco 
prome cu nan regresa nan pais. Asina Brisas del Mar a bira mas cu un simpel 
bar/restaurant pasobra no a tuma mucho tempo cu el a bira un marca historico pa 
Savaneta y contribuiendo grandemente na e desaroyo economico, turistico, y 
social na nos isla. 


Durante añanan, Brisas del Mar tabatin e 
honor di sirbi varios celebridad manera: 
Casa Real Hulandes su tres generacionnan, 
esta Princes Juliana cu a bin incognito na 
1984; La Reina Beatrix, durante su di dos 
bishita na Aruba na 1985, acompaña pa 
nos Libertador, Sr. Betico Croes; y na aña 
2001, Su Alteza Real Principe Heredero, Sr. 
Willem Alexander, den compania di nos 
Prome Minister y Sr. Gobernador. 

Famia Rasmijn, incansablemente a sa di mantene Brisas del Mar Bar/Restaurant 
operando, den bon tempo y menos bon tempo, apesar di caida di turismo, 
ceramento di Lago, y semper manteniendo e fe firme den nos hendenan pa sigi 
brinda e bishitantenan e platonan bon conoci pa un y tur. E exito di e lugar aki 
durante e ultimo 27 añanan ta debi na e vision di famia Rasmijn invertiendo den e 
lugar y semper bin cu ideanan inovativo pa asina mantene e calidad y servicio mas 
halto posibel. Esaki ta danki na e cooperacion di henter e famia, semper tumando 
conseho y sugerencia di esnan cu experiencia den e ramo aki y tambe di nos 
clientenan local of di pafo cu ta bishitando nos aña den y aña afo. Nos muestra di 
gratitud na nos mesun hendenan cu tey semper pa extende un man, por ehempel 
na famia Bislick, doñonan di Zeerovers, cu semper a percura pa nos piscanan fresco 
cu ta wordo treci tur dia pa añanan largo. 


E storia aki lo no ta completo sin recorda un persona masha stima di nos, esta Jati 
Rasmijn, kende dia 10 di September 2003, a bay laga nos cu hopi recuerdo. Un 

miembro di famia cu semper tabata conseha nos pa trata di cuida e recetanan cu el 
a bin cune tempo cu el a traha na hotel y Brisas del Mar. 


Actualmente Restaurant Brisas del Mar no tey mas y un otro proyecto ta na 
caminda. 


Pa conclui, nos kier menciona cu Sr. Roque de Cuba, e pionero di Brisas del Mar, 
despues di a permanence na Hulanda pa 15 aña, a regresa su pais stima y 
actualmente e ta maneha Varadero Bar & Restaurant na Bucutiweg #34, na 
Varadero. 

